
Egy személyes témát szerettem volna feldolgozni a TDK munkámban, ami azonban ma szélesebb körben is aktuális és sokan kötődhetnek hozzá. Nemrégiben kiderült, hogy a férjemmel nem lehet közös vérszerinti gyerekünk, és az ezzel kapcsolatos élményeimet fogalmaztam meg a munkámban. Ez a mi történetünk feldolgozása.
Nagyon inspirálóan hatott rám Gáldi Vinkó Andi munkája: Sorry I Gave Birth I Disappeared But Now I’m Back. A különösen érdekes volt a számomra az, hogy a művész által interjúkban is említett “Fear of missing out” mennyire érződik a művek hangvételéből. Bennem ez kettős érzéseket keltett, egyrészt én is sokszor éreztem a FOMO-t életem során és féltem tőle, hogy ezt fogom érezni amikor majd anya leszek és emiatt nem fogom tudni megélni a pillanatot. Másrészt most pont az ellenkezőjétől is félek: mi lesz, ha nem leszek anya soha és ez marad ki az életemből?
Gáldi munkáival a Capa Központ 2023-as Szabadság, egyenlőség, testvériség, érzékiség - A női tapasztalat perspektívái című kiállításán találkoztam. A METU ‘A képalkotás elmélete’ nevű órájára erről a kiállításról készítettem egy esszét. Ekkor kezdett el kialakulni bennem a gondolat, hogy a személyes történetemet valamilyen alkotásban is feldolgozzam.
A témából idővel szeretnék egy egész festménysorozatot készíteni, a mostani TDK-ra egy művészkönyvet készítettem. A képi világot tekintve nagyon vonzott a középkori művészet, a kódexek képi világa, főként Stephen Ellcock könyvének hatására: All Good Things: A Treasury of Images to Uplift the Spirits and Reawaken Wonder. Ezt a misztikus, archaikus világot vegyítettem kortárs ábrázolásmódokkal.

Azt vizsgáltam, hogy a középkorban mit gondoltak, mi lehet az oka, ha egy párnak nem lehet gyereke? Milyen 'gyógymódokat' találtak ki erre, mennyire tartották ezt isteni akaratnak, vagy büntetésnek? Mennyire vannak jelen ezek a babonák ma is és mennyire ’középkorias’ a helyzet ma Magyarországon? Egy babonás, misztikus képi világot alkottam, modern élethelyzeteket régi köntösben, vagy éppen középkori élethelyzeteket mai formában. 
A könyv címét is ennek szellemében, latinul választottam. A Progenies latinul leszármazottakat jelent. A fő koncepcióm az volt, hogy a fejezteket az általunk átélt élmények alapján osszam szét. 

Fontosak a könyvben a motívumok is. Minden fejezetet egy csillaggal választottam el, ez a jelkép az igazság, a remény jele, a betlehemi csillagra utal. A csillag mellett pedig egy etruszk motívumot használtam minden fejezet kezdetén. A fejezet témájának megfelelően készítettem egy-egy varióciót Owen Jones Ornamentika c, könyvének egyik etruszk motívuma alapján. A könyv nagy része illusztrációkból áll, csupán egy-egy mondatot tartalmaz oldalpáronként a megértés segítésére. Az illusztrácuók sokszor távoli asszociációk, vagy éppen nagyon is direkt utalások. Ezek az ellentétek váltakozása, kontrasztja jellemzi a könyvet. 
Az illusztrációk mindegyike Procreate-ben készült, referencia fotók alapján. A munka javát pedig rövid idő, néhány nap alatt egyszerre készítettem el a téli szünetben és InDesignban szerkesztettem. A könyv kötésében, szerkesztési hibák javításában pedig Kovács Veronika tanárnő volt a segítségemre. A végeredmény egy ragasztókötéssel készült, 250 g-os natúrfehér papírra nyomott, 34 oldalas, kemény fedeles könyv. A haszált betűtípusok a Playfair Display és a Minion Pro.
Célom ezzel a munkával elsősorban ennek az élethelyzetnek a kidolgozása volt magamból, másodsorban pedig a hasonló helyzetben lévők segítése. További terveim között szerepel ennek a témának a további feldolgozása a diplomamunkám keretein belül. Egy festménysorozatot szeretnék készíteni, ami a művészettörténet kiemelkedő festményein keresztül, azok újragondolásával mutatja be a meddőség témáját.

